B. Bugár, podpredseda NR SR: (2004-05-26):
Teraz pristúpime k rokovaniu o správe činnosti prokuratúry Slovenskej republiky za rok 2003 (tlač 629). Spoločnú správu výborov máte v tlači 629a. Prosím teraz generálneho prokurátora Slovenskej republiky pána Dobroslava Trnku, aby správu uviedol. Nech sa páči. D. Trnka, generálny prokurátor SR: Vážený pán predsedajúci, vážené panie poslankyne, vážení páni poslanci, nechcem byť alibista, a preto nezačnem svoje vystúpenie konštatovaním, že predkladám správu za rok 2003, teda za čas, keď som nestál na čele tohto rezortu. V plnej miere som si vedomý zodpovednosti aj za minulý rok. A takisto by som vás nechcel zahltiť štatistickými údajmi, ktoré správa obsahuje, avšak mám taký dojem, že momentálne si v spoločnosti málokto uvedomuje zrejmý alarmujúci stav, ktorý nám prináša kriminalita, ale aj alarmujúci stav, ktorý súvisí s personálnym obsadením jednotlivých inštitúcií, ktoré majú s kriminalitou bojovať. Preto si dovolím v tých najzávažnejších bodoch alebo v tých  najzávažnejších oblastiach zaťažiť vás troška aj číslami, ktoré som  stručným spôsobom zo správy vytiahol. Treba si uvedomiť, že rok 2003 bol charakteristický mimoriadnym nárastom celkového počtu stíhaných osôb. Kým v roku 2002 bolo skončené trestné stíhanie proti 43 202 osobám, v roku 2003 bolo stíhaných pre trestné činy 57 362 osôb. Z tohto vyplýva, že nárast rovná sa 14  160 osôb, čo v percentuálnom vyjadrení tvorí 24,7 percenta. Podľa mňa tento stav je alarmujúci, lebo je to nárast o jednu štvrtinu. Všetky trestne stíhané osoby spáchali spolu 69 343 trestných činov. V porovnaní s rokom 2002 je to nárast o 15 075 trestných činov, čo je nárast o 27,8 percenta. Hovoríme, samozrejme, stále o číslach, kde sú známi páchatelia. V porovnaní s rokom 2001 je to nárast o 39,9  percenta.  A to už si myslím, že sa blíži k takmer polovici a nad týmto číslom by sme sa mali asi všetci zamyslieť. Skladba stíhaných osôb sa dlhodobo nemení a percentuálne vyjadrenie je také, že 92 percent tvoria muži, 8 percent ženy a z tohto celkového počtu je 7,5 percenta mladistvých. V roku 2003 bolo v Slovenskej republike z celkového počtu stíhaných známych páchateľov vo väzbe 4 463 osôb. Opätovne je nárast väčší o 1 541 osôb ako v roku 2002. Osoby, ktoré boli väzobne stíhané, spáchali 11 362 trestných činov a prokurátori podali na väzobne  stíhané  osoby obžalobu v  4 120 prípadoch, z ktorých  bolo 2 418 recidivistov. Zaoberali sme sa tu v minulosti pri novelizácii Trestného zákona a Trestného poriadku rôznymi metódami, akým spôsobom, respektíve ukladaním prísnejších trestov pôsobiť na páchateľov trestných činov a ja osobne sa domnievam, že toto nie je jediná forma, akou možno znížiť kriminalitu a myslím si, že to nie je jediná forma, na ktorú by sme mali sústrediť pozornosť. V roku 2003 výrazným spôsobom vzrástol aj počet obžalovaných osôb. Bolo zažalovaných 37-tisíc páchateľov, čo je nárast oproti minulému roku o 15,6  percenta. Na tieto percentuálne nárasty poukazujem z toho titulu, aby ste v konečnom dôsledku videli zaťaženosť jednotlivých prokurátorov, ktorí s týmito páchateľmi vlastne pracujú, aby ste vlastne videli, v čom spočíva ich práca. Rozhodujúci podiel v skladbe kriminality mali v roku 2003 trestné činy proti majetku, ktorých páchatelia tvoria celkovo 48,7 percenta. Druhú najfrekventovanejšiu skupinu tvoria trestné činy proti slobode a ľudskej dôstojnosti a tretiu najfrekventovanejšiu skupinu trestné činy proti životu a zdraviu. Mimoriadny nárast sme zaznamenali v trestných činoch proti rodine a mládeži, kde je trestne stíhaných 7 238 osôb. To znamená, že násilná trestná kriminalita smeruje k tým najslabším sociálnym skupinám a najmä k ženám a deťom. Osobitnú kapitolu tvoria rasovo motivované trestné činy, kde bolo stíhaných len 48 osôb, avšak pre jej závažnosť jej prokuratúra venuje osobitnú pozornosť. Rozsah tejto trestnej činnosti zostáva v ostatných troch rokoch v podstate na rovnakej úrovni a tento poznatok svedčí o pretrvávajúcej aktivite a dôslednosti aj polície pri zisťovaní páchateľov tohto druhu kriminality. Organizovaný zločin, samozrejme, nespal, pričom v roku 2003 prišlo k nárastu počtu osôb stíhaných pre trestné činy štatisticky začleňované do kategórie organizovaného zločinu. Bolo stíhaných celkovo 2 474  osôb,  obžalovaných  bolo 1 622  osôb  a  odsúdených 1 067 osôb. Možno konštatovať, že prišlo k spomaleniu vybavovania agendy najmä v kategórii, respektíve najmä v štádiu konania na súde po podaní obžaloby. Dovolil by som si vás upozorniť, že v tejto kategórii stíhaných osôb je aj 625 páchateľov, ktorí sa dopustili trestného činu lúpeže podľa § 234 ods. 2 Trestného zákona, pričom najčastejšie sa vyskytujúcou okolnosťou podmieňujúcou použitie tejto kvalifikácie nie je spáchanie organizovanou skupinou alebo dokonca medzinárodnou zločineckou skupinou, ale je to použitie zbrane. Po roku absencie v roku 2002 sa nám opätovne vyskytli prípady vydierania podnikateľov viac či menej organizovanými skupinami vydieračov, pričom v roku 2002 nebol ani jeden páchateľ stíhaný a odsúdený, v roku 2003 to bolo 16 osôb. Dovolím si upozorniť, že neustále sa zvyšuje miera organizovanosti pri trestných činoch nedovoleného prekročenia štátnej hranice podľa § 171a Trestného zákona. Podľa odhadov vzhľadom na latentnosť tejto trestnej činnosti si dovolíme tvrdiť, že územím Slovenskej republiky prešlo za rok 2003 30- až 40-tisíc nelegálnych migrantov, pričom k páchaniu tohto trestného činu prichádza najmä v oblasti hraničného prechodu Ubľa na hranici s Ukrajinou a v oblasti Javoriny a Kysúc, kde títo migranti územie Slovenskej republiky opúšťajú. V roku 2003 enormne vzrástol počet osôb stíhaných pre trestný čin nedovoleného ozbrojovania. Narastá počet osôb, ktoré zhromažďujú zbrane, strelivo a výbušniny vo veľkom rozsahu, respektíve narastá množstvo páchateľov, ktorí disponujú hromadne účinnými zbraňami, ako sú samopaly, ručné granáty a priemyselné trhaviny. Je podozrenie, samozrejme, že tieto osoby so zbraňami nezákonne a nelegálne obchodujú. Z hľadiska úspešnosti orgánov činných v trestnom konaní je potrebné pozitívne hodnotiť tú skutočnosť, že v roku 2003 bolo v deviatich prípadoch vznesené obvinenie aj páchateľom trestného činu založenia, zosnovania a podporovania zločineckej skupiny a teroristickej skupiny podľa § 185a Trestného zákona. Páchatelia uvedeného trestného činu sa ako členovia organizovaných zločineckých skupín dopúšťajú veľmi rozmanitej trestnej činnosti počnúc ekonomickou kriminalitou cez rôzne formy násilnej trestnej činnosti až po prevádzačstvo a legalizáciu príjmov z trestnej činnosti. Hrozbu vysokej sankcie pri tejto právnej kvalifikácii si uvedomujú aj samotní páchatelia a v rámci prípravného konania badať zvýšené úsilie obvinených a ich obhajcov o zbavenie viny práve pre tento trestný čin. Drogová kriminalita mala v roku 2003 takisto stúpajúcu tendenciu. Bolo stíhaných 1 185 osôb, čo predstavuje nárast oproti roku 2002 o 34,35 percenta. Z poznatkov prokuratúry vyplýva, že drogová trestná činnosť sa vyskytuje najviac v Bratislavskom kraji, ale zaznamenali sme obrovský zvýšený nárast najmä v  Nitrianskom a Banskobystrickom kraji a v súvislosti so vstupom do Európskej únie je nutné očakávať nárast aktivít organizovaných skupín zameraných na nedovolený obchod s drogami, pričom v roku 2003 bola tejto problematike venovaná pozornosť v rámci koordinácie činnosti orgánov zameraných na boj proti drogám, na ktorej participovala aj prokuratúra. Stručne sa dotknem činnosti v netrestnej oblasti, kde stále existuje polemika, či prokuratúra v netrestnej oblasti má plniť nejaké úlohy, alebo či nie je dôvodnosť, aby prokuratúra v netrestnej oblasti túto vykonávala. Možno konštatovať, že aktivita prokurátorov od roku 2001 má stúpajúcu tendenciu nielen vo vybavenosti podnetov občanov, ale aj v počtoch vykonaných opatrení smerujúcich k náprave nezákonnosti, teda na opatrenia na ochranu práv a zákonom chránených záujmov fyzických osôb, právnických osôb a často aj štátu. V netrestnej oblasti prokurátori vybavili spolu 13 701 vecí a podali 1 378 protestov prokurátora proti všeobecne záväzným právnym predpisom vydaným orgánmi verejnej správy. Za účelom odstránenia porušenia zákonov a ostatných všeobecne záväzných právnych predpisov, ku ktorému došlo v postupe orgánov verejnej správy, bolo podaných 1 050 upozornení prokurátora. Bolo vykonaných 1 180 previerok zachovávania zákonnosti a v oblasti občianskosúdnych konaní prokurátori vstúpili do 1 652 začatých občianskoprávnych konaní viac-menej v rodinnoprávnych vzťahoch. Oproti minulému roku alebo respektíve oproti roku 2002 a 2001 nám klesol počet podaných mimoriadnych dovolaní na Najvyšší súd proti právoplatným rozhodnutiam súdov, a to z čísla 330 na číslo 85. Vážení páni poslanci, toľko troška k štatistickým číslam. Podľa môjho názoru sú tieto čísla značne alarmujúce. Chcel by som podotknúť, že rok 2003 bol charakteristický pomerne veľkým množstvom podaných trestných oznámení ústavných činiteľov, respektíve verejne činných osôb, pričom musím konštatovať, že išlo skôr o spory s politickým podtextom ako o trestnoprávne záležitosti. Orgány prokuratúry evidovali celý rad podaní občanov, či už obvinených, alebo poškodených, ktoré boli svojím obsahom riadnym opravným prostriedkom. V prevažnej väčšine podaní sa občania domáhali preskúmania zákonnosti v právoplatne rozhodnutých veciach. Rok 2003 bol poznačený tlakom na prokuratúru, dôsledkom ktorého mala byť zmena postavenia prokuratúry v našom justičnom systéme. Dal by som vám do pozornosti, že tieto snahy sa týkali záujmov dohľadu nad činnosťou prokuratúry, záujmov zrealizovať štátnu správu prokuratúry a z toho vyplývajúce personálne právomoci a záujmov vstupu do disciplinárnych oprávnení riadiacich pracovníkov prokuratúry. Vychádzalo sa zrejme zo zásady, že súčasná politická situácia neumožňuje, respektíve nedá sa rátať so všeobecnou politickou podporou, ktorá by zabezpečila najčistejšiu zmenu postavenia prokuratúry, a to novelou ústavy. Celý minulý rok bol poznačený neustálymi diskusiami ohľadne samostatnej rozpočtovej kapitoly Generálnej prokuratúry a týmto diskusiám sa zrejme nevyhneme ani v budúcnosti vzhľadom na návrh zákona o rozpočtových pravidlách, ktoré bude predkladať Ministerstvo financií Slovenskej republiky. Činnosť prokuratúry, ale aj súdov a polície bola posudzovaná aj cez prizmu mediálnych výstupov či už pozitívnych, alebo negatívnych. Túto skutočnosť ja pokladám za negatívnu doménu pôsobenia na verejnosť a na ovplyvňovanie verejnej mienky v takej závažnej činnosti, akou bezpochyby je boj s kriminalitou. Novinárska investigatívnosť sa dostáva v niektorých prípadoch až na úroveň bulváru a nepriamo tak vytvára tlak na rozhodovaciu činnosť všetkých justičných a policajných zložiek. Treba konštatovať, že z roka na rok pribúda prokurátorom podstatne viac rozhodovacích činností či už v oblasti trestného práva, alebo v oblasti občianskeho práva. Zaťaženosť prokurátorov v niektorých okresoch nadobúda neudržateľné rozmery, pričom neviem odhadnúť, dokedy budú títo prokurátori ochotní pracovať aj na úkor svojho voľného času počas sobôt a nedieľ. Za posledných 13 rokov sa zvýšili tabuľkové stavy prokurátorov o neuveriteľné číslo 13. Za tejto situácie som nútený konštatovať, že v budúcnosti nemôžeme očakávať adekvátne zvyšovanie kvality práce, ale naopak, budeme musieť zápasiť s problémami, akým spôsobom zaplátať personálne diery na najvyťaženejších okresných prokuratúrach. Aj toto je jeden z dôvodov, prečo v súčasnosti rady prokuratúry opúšťajú ľudia vo veku 30 až 35 rokov, čiže v čase, keď nadobudli praktické zručnosti pri vybavovaní agendy a mali začať prokuratúre odovzdávať to, čo táto do nich investovala. Nie sme nadšení ani reorganizačnými zmenami v radoch polície, ktoré prinášajú so sebou problémy nielen pri riešení najzávažnejších káuz ekonomického charakteru, ale aj problémy pri riešení relatívne jednoduchej trestnej činnosti, závažnejšej o to viac, že jej kvantitatívne neustále pribúda. Nie je mysliteľné, aby orgány polície obvodu Bratislava IV napríklad vykonávali úkony spojené s výjazdom na miesto dopravnej nehody v okrese Malacky. Minulý rok sa prokuratúra borila s problémami ohľadne jej rozpočtovej kapitoly. Pokladám za neúnosný stav, aby orgány štátu, ktoré majú zabezpečovať poriadok a bezpečnosť občanov a ochrany ich majetku a života a zdravia, boli neustále dlhodobo z roka na rok finančne poddimenzované v oblasti materiálneho zabezpečenia. Kladiem si potom otázku, či to tento štát myslí v boji s kriminalitou a organizovaným zločinom vážne a, bohužiaľ, prichádzam k odpovedi, že asi nie. Samozrejme, že je potrebné, aby si všetci riadiaci pracovníci vrátane mňa vstúpili do svedomia a zodpovedali si otázku, či aj oni vykonali všetko pre to, aby bol chod prokuratúry riadne zabezpečený a aby boli prokurátorom, ale aj administratívnym pracovníkom vytvorené adekvátne pracovné podmienky, aby nedochádzalo k bezbrehému míňaniu peňazí v kapitálových a investičných výdavkoch na projekty, ktoré nie sú primárne a aby sme aj sebe zodpovedali na otázku, či v samotnej prokuratúre nevytvárame takýmto spôsobom elegantné možnosti možného korupčného správania. Dúfam, že vo svojej správe o činnosti prokuratúry na budúci rok budem môcť dať parlamentu odpoveď na otázky, ktoré som teraz položil. Vážené dámy, vážení páni, dovoľte mi osobitne zdôrazniť a dať do vašej pozornosti nami predložený návrh uznesenia Národnej rady Slovenskej republiky, ktorým by uložila vláde Slovenskej republiky zvýšiť počet systemizovaných miest prokurátorov a štátnych zamestnancov prokuratúry, čím by sa do budúcnosti zlepšili personálne predpoklady na náležité plnenie nielen primárnych úloh prokuratúry, ale všetkých jej ostatných činností. Ďakujem vám za pozornosť. (Potlesk.)